Ixtisoslashgan maktab o`quvchilari axborot texnologiyalari mutaxassisliklariga yo`naltiriladi

Avvalroq, Prezident Shavkat Mirziyoev ishtirokida IT sohasida salohiyatli kadrlar tayyorlash, shuningdek, Prezident, ixtisoslashgan va san`at maktablarida ta`lim sifatini oshirish masalalariga qaratilgan videoselektor yig`ilishi bo`lib o`tgani haqida xabar bergandik. Yig`ilishning yakuniy tavsilotlari haqida Prezident Matbuot xizmati ma`lumot berdi.
Unga ko`ra, hozirda O`zbekistonda 151 ta raqamli texnologiyalar o`quv markazi faoliyat yuritib, ularda joriy yilda 27 mingdan ortiq tinglovchilar o`qitildi. Ushbu markazlar faoliyatini kengaytirish, davlat-xususiy sheriklik asosida yana shunday o`quv maskanlari tashkil etish muhimligi ta`kidlandi.
Yig`ilishda Prezident va ijod maktablari hamda ixtisoslashgan maktablarda ta`lim-tarbiya sifatini oshirish masalalari ham muhokama qilindi.
Bugungi kunda 4 ta Prezident maktabida 576 nafar, 3 ta ixtisoslashgan va 9 ta ijod maktabida 1 ming 500 nafar o`quvchi ta`lim olmoqda.
Davlatimiz rahbari tarbiya jarayonida milliy qadriyatlar, vatanparvarlik ruhi asosiy ahamiyat kasb etishi zarurligini ta`kidladi.
O`quvchilarni mamlakatimiz tarixi, madaniyati va san`ati bilan kengroq tanishtirish, harbiy xizmatchilar ishtirokida vatanparvarlik darslari tashkil etish muhimligi qayd etildi.
Ixtisoslashgan maktab o`quvchilarini axborot texnologiyalari mutaxassisliklariga yo`naltirish, ijod maktablarida veb-dizayn, kompyuter grafikasi, tasviriy va raqamli san`at, audiovizual asarlarni yaratish, tarjimonlik, jurnalistika va aktyorlik mahorati kabi to`garaklar tashkil etish bo`yicha vazifalar belgilandi. 
Ilg`or xalqaro tajriba va standartlar asosida ushbu maktablar muallimlarining malakasini oshirib borish zarurligi ta`kidlandi.
Shu maqsadda Toshkent shahrida Pedagogik mahorat va xalqaro baholash markazi hamda Andijonda uning hududiy filiali tashkil etilishi belgilandi. Bu markazga xorijdan malakali mutaxassislar jalb qilinib, fanlar va chet tillari bo`yicha o`qituvchilarning malakasi oshiriladi, xalqaro sertifikatlar beriladi.
Umuman, Prezident maktablariga investision va innovasion yo`nalishlarni joriy qilish bo`yicha yangi tizim tashkil etiladi. Investisiyalar va tashqi savdo vazirligi hamda Tashqi ishlar vazirligi xorijdan o`quv dasturlari, adabiyotlar va jihozlar, malakali pedagoglar va moliyaviy grantlar jalb qilishga ko`maklashadi. Shuningdek, xorijiy maktablar bilan o`qituvchi va o`quvchilarni almashish dasturlari amalga oshirladi.
Yig`ilishda muhokama qilingan masalalar yuzasidan mutasaddilarning axboroti eshitildi.